ОБЯСНИТЕЛЕН МЕМОРАНДУМ

В съответствие с член 395, параграф 1 от Директива 2006/112/ЕО на Съвета от 28 ноември 2006 г. относно общата система на данъка върху добавената стойност[[1]](#footnote-1) (наричана по-долу за краткост „Директивата за ДДС“) Съветът, като действа с единодушие по предложение на Комисията, може да разреши на всяка държава членка да прилага специални мерки за дерогация от разпоредбите на посочената директива с цел да се опрости процедурата за събиране на ДДС или да се предотвратят някои форми на отклонение от данъчно облагане или избягване на данъци.

С писмо, заведено в Комисията на 9 октомври 2020 г., Естония поиска разрешение да продължи да прилага до 31 декември 2024 г. мярка за дерогация от член 287 от Директивата за ДДС, разрешаваща ѝ да освободи от ДДС данъчно задължените лица, чийто годишен оборот е не по-висок от 40 000 EUR.

В съответствие с член 395, параграф 2 от Директивата за ДДС, с писмо от 15 октомври 2020 г. Комисията осведоми останалите държави членки за отправеното от Естония искане. С писмо от 19 октомври 2020 г. Комисията уведоми Естония, че разполага с цялата необходима информация, за да разгледа искането.

1. КОНТЕКСТ НА ПРЕДЛОЖЕНИЕТО

• Основания и цели на предложението

В дял XII, глава 1 от Директивата за ДДС се предвижда възможността държавите членки да прилагат специални режими за малките предприятия, включително възможността да освобождават от облагане данъчно задължените лица, чийто годишен оборот е под определен праг. Това освобождаване означава, че данъчно задълженото лице не е длъжно да начислява ДДС върху извършените от него доставки и следователно не може да приспада ДДС за получените от него доставки.

По силата на член 287, точка 8 от Директивата за ДДС Естония може да освободи от ДДС данъчно задължените лица, чийто годишен оборот е не по-висок от равностойността в национална валута на 16 000 EUR по обменния курс в деня на присъединяването на страната.

С Решение за изпълнение (ЕС) 2017/563 на Съвета[[2]](#footnote-2), на Естония е дадено разрешение да повиши прага по отношение на данъчно задължените, чийто годишен оборот не надвишава 40 000 EUR. Съгласно решението за изпълнение Естония може да прилага мярката за дерогация от 1 януари 2018 г. до 31 декември 2020 г.

Специалният режим за малките предприятия е изменен с Директива (EС) 2020/285 на Съвета[[3]](#footnote-3), която влиза в сила на 1 януари 2025 г. Естония поиска прилагането на мярката за дерогация да бъде удължено до 31 декември 2024 г. Съгласно член 284 от Директивата за ДДС новият праг е 85 000 EUR, считано от 1 януари 2025 г. Следователно праговата стойност от 40 000 EUR, установена в Естония за малките предприятия, е в съответствие с новата разпоредба.

Запазването на стойността на прага за регистрация като данъчно задължено лице позволява на лицата, чийто облагаем оборот е от порядъка на 16 001—40 000 EUR, да поддържат по-малка административна тежест без значително въздействие върху общия размер на приходите от данъка върху добавената стойност (ДДС). Намалява се и работното натоварване на данъчната администрация. Мярката за дерогация продължава да бъде незадължителна за данъчно задължените лица.

Мярката за дерогация, с която се опростяват задълженията на малките оператори, е съобразена с целите на Европейския съюз по отношение на малките предприятия.

Прилагането на мярката не оказва значително въздействие върху общия размер на приходите от ДДС, събирани на етапа на крайното потребление. В резултат на мярката ДДС, който се внася в държавните приходи, ще намалее с 15,6 милиона евро годишно, което представлява 0,6 % от общите постъпления от данъка върху добавената стойност.

Мярката за дерогация няма да окаже въздействие върху собствените ресурси от ДДС, тъй като Естония ще изчисли компенсацията в съответствие с член 6 от Регламент (ЕИО, Евратом) № 1553/89 на Съвета.

Поради това е целесъобразно на Република Естония да бъде разрешено да прилага мярката за дерогация до 31 декември 2024 г.

• Съгласуваност с действащите разпоредби в тази област на политиката

Мярката за дерогация е съобразена с философията на Директива (ЕС) 2020/285 за изменение на членове 281—294 от Директивата за ДДС, уреждащи специалния режим за малките предприятия, която беше приета в резултат на плана за действие във връзка с ДДС[[4]](#footnote-4) и има за цел да се създаде съвременен, опростен режим за тези предприятия. По-конкретно, тя има за цел да се намалят разходите за спазване на изискванията за ДДС, да се ограничи нарушаването на конкуренцията на национално и съюзно равнище, да се понижи отрицателното въздействие на т.нар. „ефект на прага“ и да се улесни спазването на нормативните разпоредби от страна на предприятията и наблюдението от страна на данъчните администрации.

Освен това прагът от 40 000 EUR е в съответствие с Директива (ЕС) 2020/285, тъй като тя позволява на държавите членки да определят изисквания за освобождаване от ДДС праг за годишния оборот така, че този праг да не надвишава 85 000 EUR (или равностойността в националната валута).

Подобни дерогации — за освобождаване от ДДС на данъчно задължените лица, чийто годишен оборот е под определен праг, съгласно членове 285 и 287 от Директивата за ДДС — са предоставени и на други държави членки. Нидерландия[[5]](#footnote-5) има разрешение да прилага праг от 25 000 EUR, Италия[[6]](#footnote-6) — праг от 30 000 EUR, Люксембург[[7]](#footnote-7) — праг от 35 000 EUR, Латвия[[8]](#footnote-8) и Полша[[9]](#footnote-9) — праг от 40 000 EUR, Литва[[10]](#footnote-10) — от 55 000 EUR, Хърватия[[11]](#footnote-11) — праг от 45 000 EUR, а Малта[[12]](#footnote-12) — праг от 20 000 EUR, Унгария[[13]](#footnote-13) — праг от 48 000 EUR, Словения[[14]](#footnote-14) — праг от 50 000 EUR, а Румъния[[15]](#footnote-15) — от 88 500 EUR.

Както вече бе изтъкнато, дерогациите от Директивата за ДДС следва винаги да са ограничени във времето, за да може да бъде оценено тяхното въздействие. Поисканото от Република Естония включване на краен срок на действие на специалната мярка (31 декември 2024 г.) е съгласувано с изискванията на Директива (ЕС) 2020/285 за по-прости правила за ДДС за малките и средните предприятия. В посочената директива се предвижда, че от 1 януари 2025 г. държавите членки са длъжни да започнат да прилагат националните разпоредби, които те трябва да приемат, за да се съобразят с нея.

Следователно предложената мярка е съгласувана с разпоредбите на Директивата за ДДС.

• Съгласуваност с други политики на Съюза

В своите годишни работни програми Комисията неотменно подчертава необходимостта от по-прости правила за малките предприятия. В тази връзка в работната програма на Комисията за 2020 г.[[16]](#footnote-16) се споменава за „специална стратегия за МСП, която ще улесни работата, разрастването и разширяването на дейността на малките и средните предприятия“. Мярката за дерогация е в съответствие с тези цели, що се отнася до данъчните правила. В частност, тя е в съответствие с работната програма на Комисията за 2017 г.[[17]](#footnote-17), в която изрично се посочва ДДС, като се изтъква, че административната тежест за малките предприятия във връзка със спазването на изискванията за ДДС е голяма, а техническите нововъведения поставят нови предизвикателства пред ефективното събиране на данъка, поради което е нужно системата на ДДС да се опрости за по-малките предприятия.

Мярката е съгласувана и със стратегията за единния пазар от 2015 г.[[18]](#footnote-18), в която Комисията се ангажира да помогне на малките и средните предприятия да растат, наред с другото като намали административните тежести, които им пречат да се възползват в пълна степен от единния пазар. Тя следва и философията на Съобщението на Комисията от 2013 г. „План за действие „Предприемачество 2020 г.: Възраждане на предприемаческия дух в Европа“[[19]](#footnote-19), в което се подчертава необходимостта да се опрости данъчното законодателство за малките предприятия.

И накрая, мярката е в съответствие с политиката на ЕС по отношение на малките и средните предприятия, изложена в Съобщението от 2016 г. относно стартиращите предприятия[[20]](#footnote-20), както и в Съобщението от 2008 г. „Мисли първо за малките!“ — „Small Business Act“ за Европа“[[21]](#footnote-21), в което държавите членки бяха призовани да вземат предвид особеностите на МСП при съставянето на законодателни актове и да опростят действащата нормативна уредба.

2. ПРАВНО ОСНОВАНИЕ, СУБСИДИАРНОСТ И ПРОПРОЦИОНАЛНОСТ

• Правно основание

Член 395 от Директивата за ДДС

• Субсидиарност (при неизключителна компетентност)

Предвид на разпоредбата от Директивата за ДДС, на основание на която е съставено, предложението е от изключителната компетентност на Европейския съюз. Съответно принципът на субсидиарност не се прилага.

• Пропорционалност

Решението се отнася до предоставяне на разрешение на държава членка по нейно искане и не представлява задължение.

Като се има предвид ограниченият обхват на дерогацията, специалната мярка е пропорционална на поставената цел, а именно опростяване на събирането на данъка за малките данъчно задължени лица и за данъчната администрация.

• Избор на инструмент

Предложен инструмент: решение за изпълнение на Съвета.

Съгласно член 395 от Директивата за ДДС дерогация от общите правила за ДДС е възможна единствено след разрешение от Съвета, действащ с единодушие по предложение на Комисията. Освен това решение на Съвета е най-подходящият инструмент, тъй като негов адресат може да бъде отделна държава членка.

3. РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

• Консултации със заинтересованите страни

Не беше проведена консултация със заинтересованите страни. Настоящото предложение се основава на искане, отправено от Естония, и се отнася само за тази конкретна държава членка.

• Събиране и използване на експертни становища

Не бяха необходими външни експертни становища.

• Оценка на въздействието

С предложението за решение за изпълнение на Съвета се повишава прагът на годишния оборот, под който данъчно задължените лица може да бъдат освободени от ДДС. По този начин се разширява обхватът на мярката за опростяване, с която се премахват голяма част от свързаните с ДДС задължения за предприятията с годишен оборот, не по-висок от 40 000 EUR.

Лицата, чийто облагаем оборот не надвишава този праг, няма да са длъжни да се регистрират за целите на ДДС, и така в резултат на мярката административната тежест върху тях ще намалее, тъй като те няма да трябва да водят регистри за ДДС или да подават справка-декларация за ДДС. Работното натоварване на данъчните органи също ще намалее. Това може да окаже положително въздействие от гледна точка на намалението на административната тежест за данъчно задължените лица, регистрирани понастоящем за целите на ДДС в Естония, а оттам и за данъчната администрация.

По информация на Естония през 2016 и 2017 г. процентът на лицата, регистрирани за целите на ДДС, с годишен оборот от порядъка на 16 001—40 000 EUR, представлява 18 % от общия брой на регистрираните за целите на ДДС лица. През 2019 г. този процент е бил 15 % от всички лица, регистрирани за целите на ДДС. Към 14 септември 2020 г. общият брой на данъчно задължените лица, регистрирани за целите на ДДС в Естония, е 98 160. Съответно мярката за дерогация засяга пряко около 3 000 предприятия.

Бюджетното въздействие от гледна точка на приходите от ДДС за Естония не е довело до значително въздействие върху приходите в националния бюджет. В резултат на мярката държавните приходи от ДДС ще намалеят с 15,6 милиона евро годишно, което представлява 0,6 % от общите постъпления от ДДС. Отражението е незначително.

• Основни права

Предложението няма никакво отражение върху защитата на основните права.

4. ОТРАЖЕНИЕ ВЪРХУ БЮДЖЕТА

Предложението няма отражение върху бюджета на ЕС, тъй като Естония ще извърши изчисление на компенсацията в съответствие с член 6 от Регламент (ЕИО, Евратом) № 1553/89 на Съвета[[22]](#footnote-22).

2021/0006 (NLE)

Предложение за

РЕШЕНИЕ ЗА ИЗПЪЛНЕНИЕ НА СЪВЕТА

за изменение на Решение за изпълнение (EС) 2017/563 на Съвета за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за функционирането на Европейския съюз,

като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност[[23]](#footnote-23), и по-специално член 395, параграф 1, първа алинея от нея,

като взе предвид предложението на Европейската комисия,

като има предвид, че:

(1) Съгласно член 287, точка 8 от Директива 2006/112/ЕО Естония може да освободи от данък върху добавената стойност (ДДС) данъчно задължените лица, чийто годишен оборот е не по-висок от равностойността в национална валута на 16 000 EUR по обменния курс в деня на присъединяването на страната към ЕС.

(2) С Решение за изпълнение (ЕС) 2017/563 на Съвета[[24]](#footnote-24) бе дадено разрешение на Естония да въведе специална мярка за дерогация от член 287 от Директива 2006/112/ЕО (наричана по-долу „мярката за дерогация“), за да освободи от ДДС данъчно задължените лица, чийто годишен оборот е не по-висок от 40 000 EUR. Естония получи разрешение да прилага мярката за дерогация от 1 януари 2018 г. до настъпването на по-ранната от следните две дати: 31 декември 2020 г. или датата на влизане в сила на директива за изменение на разпоредбите на членове 281—294 от Директива 2006/112/ЕО.

(3) На 18 февруари 2020 г. Съветът прие Директива (ЕС) 2020/285[[25]](#footnote-25) за изменение на членове 281—294 от Директива 2006/112/ЕО по отношение на специалния режим за малките предприятия и за определяне на нови правила за малките предприятия, включително въвеждане на праг на годишен оборот в държавата членка, който не може да надвишава 85 000 EUR или тяхната равностойност в национална валута.

(4) С писмо, заведено в Комисията на 9 октомври 2020 г., Естония поиска разрешение да продължи да прилага мярката за дерогация до 31 декември 2024 г.

(5) С писмо от 15 октомври 2020 г. Комисията информира останалите държави членки в съответствие с член 395, параграф 2, втора алинея от Директива 2006/112/ЕО за искането, отправено от Естония. С писмо от 19 октомври 2020 г. Комисията уведоми Естония, че разполага с цялата необходима информация, за да разгледа искането.

(6) Мярката за дерогация е съгласувана с целите на Съобщението на Комисията „Мисли първо за малките!“ — „Small Business Act“ за Европа“[[26]](#footnote-26).

(7) Съгласно предоставената от Естония информация мярката за дерогация ще има незначително въздействие върху общия размер на данъчните приходи на Естония, събирани на етапа на крайното потребление. Данъчно задължените лица имат правото да продължат да прилагат общия режим на ДДС в съответствие с член 290 от Директива 2006/112/ЕО.

(8) Мярката за дерогация няма да окаже отрицателно въздействие върху собствените ресурси на Съюза, формирани от ДДС, тъй като Естония ще извърши изчисление на компенсацията в съответствие с член 6 от Регламент (ЕИО, Евратом) № 1553/89 на Съвета[[27]](#footnote-27).

(9) Като се има предвид потенциалното положително въздействие на мярката за дерогация върху намаляването на административната тежест и разходите за малките предприятия, на Естония следва да се разреши да прилага мярката за дерогация за допълнителен период.

(10) Разрешението за прилагане на мярката за дерогация следва да бъде ограничено във времето. Ограничението във времето следва да бъде достатъчно, за да позволи да бъдат оценени ефективността и целесъобразността на прага. Освен това, в съответствие с Директива (ЕС) 2020/285 държавите членки трябва да приемат и публикуват до 31 декември 2024 г. законовите, подзаконовите и административните разпоредби, необходими, за да се съобразят с член 1 от същата директива и да започнат да прилагат посочените разпоредби от 1 януари 2025 г. Следователно е целесъобразно на Естония да се разреши да прилага мярката за дерогация до 31 декември 2024 г.

(11) Поради това Решение за изпълнение (ЕС) 2017/563 следва да бъде съответно изменено,

ПРИЕ НАСТОЯЩОТО РЕШЕНИЕ:

Член 1

В член 2 от Решение за изпълнение (ЕС) 2017/563 втората алинея се заменя със следното:

„Настоящото решение се прилага от 1 януари 2018 г. до 31 декември 2024 г.“.

Член 2

Адресат на настоящото решение е Република Естония.

Съставено в Брюксел на […] година.

 За Съвета

 Председател

1. ОВ L 347, 11.12.2006 г., стр. 1. [↑](#footnote-ref-1)
2. Решение за изпълнение (ЕС) 2017/563 на Съвета от 21 март 2017 г. за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 80, 25.3.2017 г., стр. 33—34). [↑](#footnote-ref-2)
3. Директива (EС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (OВ L 62, 2.3.2020 г., стр. 13—23). [↑](#footnote-ref-3)
4. Съобщение на Комисията до Европейския парламент, Съвета и Европейския икономически и социален комитет относно план за действие във връзка с ДДС – Към единно пространство на ЕС по отношение на ДДС – Време за избор (COM(2016) 148 final). [↑](#footnote-ref-4)
5. Решение за изпълнение (ЕС) 2018/1904 на Съвета от 4 декември 2018 г. за предоставяне на разрешение на Нидерландия да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 310, 6.12.2018 г., стр. 25). [↑](#footnote-ref-5)
6. Решение за изпълнение (ЕС) 2016/1988 на Съвета от 8 ноември 2016 г. за изменение на Решение за изпълнение 2013/678/ЕС за даване на разрешение на Италианската република да продължи да прилага специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 306, 15.11.2016 г., стр. 11—12). [↑](#footnote-ref-6)
7. Решение за изпълнение (ЕС) 2019/2210 на Съвета от 19 декември 2019 г. за изменение на Решение за изпълнение 2013/677/ЕС за предоставяне на разрешение на Люксембург да въведе специална мярка за дерогация от член 285 от Директива 2006/112/ЕО относно общата система на данъка върху добавената стойност (ОВ L 332, 23.12.2019 г., стр. 155). [↑](#footnote-ref-7)
8. Решение за изпълнение (EС) 2020/1261 на Съвета от 4 септември 2020 г. за изменение на Решение за изпълнение (ЕС) 2017/2408 за предоставяне на разрешение на Република Латвия да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 296, 10.9.2020 г., стр. 4—5). [↑](#footnote-ref-8)
9. Решение за изпълнение (ЕС) 2018/1919 на Съвета от 4 декември 2018 г. за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 311, 7.12.2018 г., стр. 32). [↑](#footnote-ref-9)
10. Решение за изпълнение (EС) 2017/1853 на Съвета от 10 октомври 2017 г. за изменение на Решение за изпълнение 2011/335/ЕС за даване на разрешение на Република Литва да прилага мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 265, 14.10.2017 г., стр. 15—16). За новата мярка е в ход писмена процедура [↑](#footnote-ref-10)
11. Решение за изпълнение (EС) 2020/1661 на Съвета от 3 ноември 2020 г. за изменение на Решение за изпълнение (ЕС) 2017/1768 за даване на разрешение на Република Хърватия да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 374, 10.11.2020 г., стр. 4—5). [↑](#footnote-ref-11)
12. Решение за изпълнение (EС) 2020/1662 на Съвета от 3 ноември 2020 г. за изменение на Решение за изпълнение (ЕС) 2018/279 за предоставяне на разрешение на Малта да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 374, 10.11.2020 г., стр. 6—7). [↑](#footnote-ref-12)
13. Решение за изпълнение (ЕС) 2018/1490 на Съвета от 2 октомври 2018 г. за даване на разрешение на Унгария да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 252, 8.10.2018 г., стр. 38). [↑](#footnote-ref-13)
14. Решение за изпълнение (ЕС) 2018/1700 на Съвета от 6 ноември 2018 г. за изменение на Решение за изпълнение 2013/54/ЕС за предоставяне на разрешение на Република Словения да въведе специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 285, 13.11.2018 г., стр. 78). [↑](#footnote-ref-14)
15. Решение за изпълнение (EС) 2020/1260 на Съвета от 4 септември 2020 г. за изменение на Решение за изпълнение (ЕС) 2017/1855 за предоставяне на разрешение на Румъния да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 296, 10.9.2020 г., стр. 1—3). [↑](#footnote-ref-15)
16. Съобщение на Комисията до Европейския парламент, Съвета, Европейския икономически и социален комитет и Комитета на регионите „Работна програма на Комисията за 2020 г. — Съюз с по-големи амбиции“ (COM(2020) 37 final). [↑](#footnote-ref-16)
17. Съобщение на Комисията до Европейския парламент, Съвета, Европейския икономически и социален комитет и Комитета на регионите „Работна програма на Комисията за 2017 г.“ (COM(2016) 710 final). [↑](#footnote-ref-17)
18. Съобщение на Комисията до Европейския парламент, Съвета, Европейския икономически и социален комитет и Комитета на регионите „Осъвременяване на единния пазар: повече възможности за гражданите и предприятията“ (COM(2015) 550 final). [↑](#footnote-ref-18)
19. Съобщение на Комисията до Европейския парламент, Съвета, Европейския икономически и социален комитет и Комитета на регионите, „План за действие „Предприемачество 2020 г.: Възраждане на предприемаческия дух в Европа“ (COM(2012) 795 final). [↑](#footnote-ref-19)
20. Съобщение на Комисията до Европейския парламент, Съвета, Европейския икономически и социален комитет и Комитета на регионите „Новите европейски лидери – инициатива за подкрепа на стартиращи и разрастващи се предприятия“ (COM(2016) 733 final). [↑](#footnote-ref-20)
21. Съобщение на Комисията до Съвета, Европейския парламент, Европейския икономически и социален комитет и Комитета на регионите „Мисли първо за малките!“ — „Small Business Act“ за Европа“ (COM(2008) 394 окончателен). [↑](#footnote-ref-21)
22. ОВ L 155, 7.6.1989 г., стр. 9—13. [↑](#footnote-ref-22)
23. ОВ L 347, 11.12.2006 г., стр. 1. [↑](#footnote-ref-23)
24. Решение за изпълнение (ЕС) 2017/563 на Съвета от 21 март 2017 г. за даване на разрешение на Република Естония да прилага специална мярка за дерогация от член 287 от Директива 2006/112/ЕО относно общата система на данъка върху добавената стойност (ОВ L 80, 25.3.2017 г., стр. 33). [↑](#footnote-ref-24)
25. Директива (EС) 2020/285 на Съвета от 18 февруари 2020 г. за изменение на Директива 2006/112/ЕО относно общата система на данъка върху добавената стойност по отношение на специалния режим за малките предприятия и Регламент (ЕС) № 904/2010 относно административното сътрудничество и обмена на информация за целите на наблюдението на правилното прилагане на специалния режим за малките предприятия (OВ L 62, 2.3.2020 г., стр. 13). [↑](#footnote-ref-25)
26. Съобщение на Комисията до Съвета, Европейския парламент, Европейския икономически и социален комитет и Комитета на регионите „Мисли първо за малките!“ — „Small Business Act“ за Европа“, Брюксел, 25.6.2008 г., COM(2008) 394 окончателен. [↑](#footnote-ref-26)
27. Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (ОВ L 155, 7.6.1989 г., стр. 9). [↑](#footnote-ref-27)